Ստեֆանիա Սանդրելլի

Ստեֆանիա Սանդրելլի (իտալ. Stefania Sandrelli, ), իտալացի դերասանուհի, Սան Սեբաստիանի կինոփառատոնի մրցանակակիր (1969 թ.)։ Արժանացել է ֆրանսիական Արվեստների և գրականության շքանշանին, իտալական «Դավիդ դի Դոնաթելլո» ազգային կինոմրցանակի եռակի մրցանակակիր։ Կինոարվեստում ունեցած ներդրումների համար նրան հանձնվել է Վենետիկի կինոփառատոնի «Ոսկե առյուծ» մրցանակը (2005 թ.)։

Կենսագրություն 
Ստեֆանիա Սանդրելլին ծնվել է Վիարեջոյում ` միջին դասի իտալական ընտանիքում։ Նրա հայրը մահացել է, երբ Ստեֆանիան դեռ ութ տարեկան էր։ 14 տարեկանում մասնակցել է «Միս Իտալիա» գեղեցկության մրցույթին, իսկ մեկ տարի անց հաղթել է իր հայրենի քաղաքում կայացած նմանատիպ մրցույթում։

Ստեֆանիա Սանդրելլիի կինոդեբյուտը կայացել է 1961 թվականին, երբ նա նկարահանվել է «Գիշերային երիտասարդություն» ֆիլմում։ Նույն թվականին նա նկարահանվել է «Ֆաշիստական ղեկավարը» և «Ամուսնալուծություն իտալական ձևով» կինոնկարներում։ Այդ ֆիլմերում նրա խաղընկերներն էին Ուգո Տոնյացին և Մարչելլո Մաստրոյանին։ Նա նկարահանվել է ռեժիսորներ Պիետրո Ջերմիի, Բեռնարդո Բերտոլուչիի, Կառլո Լիձանիի, Տինտո Բրասի և այլոց ֆիլմերում։

Ստեֆանիա Սանդրելլիի ֆիլմերում ներկայացվում էր ոչ միայն նրա հիանալի արտաքինն ու հմայքը, այլ նաև նրա արտասովոր տաղանդը։ Այդ ֆիլմերից կարելի է առանձնացնել «Գայթակղված ու լքված» (1964 թ.), «Ես նրան լավ գիտեի» (1965 թ.), «Կոնֆորմիստը» (1970 թ.), «Ալֆրեդո, Ալֆրեդո» (1972 թ.), «Ոստիկանական կոլտ - Պիթոն 357» (1976 թ.), «Խցանում - անհավանական պատմություն» (1979 թ.), «Բանալին» (1983 թ.), «Կինը հայելու մեջ» (1984 թ.), «Ակնոց ոսկյա շրջանակով» (1987 թ.) և այլ կինոնկարներ։ Բացի այդ Ստեֆանիա Սանդրելլին նկարահանվել է ֆրանսիացի, իսպանացի և պորտուգալացի ռեժիսորների ֆիլմերում։

Անձնական կյանքը 
Ստեֆանիա Սանդրելլին երկարատև սիրավեպ է ունեցել իտալացի երգիչ Ջինո Պաոլիի հետ, չնայած այն հանգամանքին, որ վերջինս ամուսնացած էր։ Նրանց դուստրը՝ Ամանդա Սանդրելլին նույնպես դերասանուհի է։

Մասնակի ֆիլմագրությունը

Ծանոթագրություններ 

Իտալացի դերասանուհիներ
Իտալացի կինոդերասանուհիներ
Արվեստի և գրականության ֆրանսիական շքանշանի ասպետներ